Alternativt forslag til Økonomiplan 2022-2025, med budsjett 2022.

Arbeiderpartiet, Senterpartiet, SV og Krf.

Innhold

[Forslag til vedtak: 2](#_Toc90384187)

[Innledning 2](#_Toc90384188)

[Klima 2](#_Toc90384189)

[Utdanning og kompetanse 2](#_Toc90384190)

[Ny vekst i Trøndelag 2](#_Toc90384191)

[Den desentraliserte skolestrukturen skal bestå 3](#_Toc90384192)

[Utdanningsområdet styrkes med 80 mill. i perioden 4](#_Toc90384193)

[Høyere yrkesfaglig utdanning 4](#_Toc90384194)

[Ny skolebruksplan 4](#_Toc90384195)

[Landslinje for flyfag 4](#_Toc90384196)

[Veiledning for nyutdannede nytilsatte lærere 4](#_Toc90384197)

[**Veg** 5](#_Toc90384198)

[Trafikksikkerhet 5](#_Toc90384199)

[Planlegging Orkdalspakken 5](#_Toc90384200)

[Oppgradering av Hitratunnellen 5](#_Toc90384201)

[**Næring** 6](#_Toc90384202)

[Skape jobber og kutte utslipp 6](#_Toc90384203)

[Landbruk og mat 7](#_Toc90384204)

[**Transport** 8](#_Toc90384205)

[Innledning 8](#_Toc90384206)

[Styrket kapasitet for Ytterøysambandet og Øyrekka 8](#_Toc90384207)

[Ladeinfrastruktur 9](#_Toc90384208)

[Mer mobilitet i lokalsamfunnet 9](#_Toc90384209)

[Beredskapssamband Hitra-Aure 9](#_Toc90384210)

[**Kultur, idrett og folkehelse:** 10](#_Toc90384211)

[Innledning 10](#_Toc90384212)

[Program for folkehelsearbeid 10](#_Toc90384213)

[Handlingsplan for barn og unge 11](#_Toc90384214)

[Utstyrsbua 11](#_Toc90384215)

[Stiklestad nasjonale kultursenter (SNK) 11](#_Toc90384216)

[Organisering og finansiering av koordinatorstillingene i vannområdene i Trøndelag vannregion 11](#_Toc90384217)

[Tallbudsjett og finansiering 11](#_Toc90384218)

## Forslag til vedtak:

1. Fylkestinget vedtar, med hjemmel i lov om skatt av formue og inntekt (skatteloven), en sats for inntektsskatt til Trøndelag fylkeskommune på 2,40 % av skattbar inntekt for personlige skatteytere og dødsboer. Hvis Stortinget vedtar en annen maksimalsats for 2022 gjøres denne gjeldende.
2. Fylkestinget vedtar fylkesdirektørens forslag til økonomiplan med budsjett består av drifts- og investeringsbudsjett for 2022-2025 og lånefondets bevilgningsbudsjett samt forslag til økonomiplan for kontrollarbeidet 2022-2025, med budsjett for 2022, **med følgende tillegg og endringer:**

## Innledning

## Klima

Trøndelag kan og skal være en del av løsningen på klimautfordringen. Vi har allerede gjort en del, vi gjør mye i dag og må gjøre enda mer i fremtiden skal vi nå målet om et klimanøytralt Trøndelag med 50% kutt i 2030.

Fylkestinget er opptatt av at vi skal nå våre egne målsettinger og vil fremheve viktigheten av et godt utarbeidet klimabudsjett og klimaregnskap. Fylkestinget ber fylkesdirektøren gå mer i dybden på klimaregnskapet for å få mer nøyaktighet i hva som gir de store utslippene innen de ulike tjenesteområdene. På denne måten vil Fylkestinget få en bedre oversikt over hvilke tiltak som kan gjennomføres.

Fylkestinget ber fylkesdirektøren i det videre arbeidet med klimaregnskap og klimabudsjett vise konkret forventede utslippskutt fra tiltakene i handlingsplan for klimaomstilling og i tillegg legge frem konkrete forslag på tiltak på hva som skal til innenfor fylkeskommunens egen organisasjon for å nå målene i 2030.

## Utdanning og kompetanse

### Ny vekst i Trøndelag

Ny vekst i Trøndelag handler om å ta i bruk det beste vi har av kunnskap, ressurser og arbeidsfolk for å skape en rettferdig og bærekraftig framtid. Trøndelag sitter på mange av løsningene for framtidas behov, og vi skal jobbe målrettet for å utløse det store vekstpotensialet som ligger i vår unike region

Arbeid er den viktigste ressursen vi skal leve av. Økende behov for flere fagarbeidere gjør det nødvendig å tilrettelegge for flere læreplasser. Framtidas arbeidsliv, med både digital og grønn omstilling, øker behovene for et mer tilpasset og mangfoldig etter- og videreutdanningstilbud, som kan kombineres med arbeid.

Ingen skal gå ut på dato. Derfor vil vi gjøre det enklere å få kompetansepåfyll og senke terskelen for læring hele livet. Det skal legges bedre til rette for desentraliserte studier, etter- og videreutdanning og opplæring i bedrift. På denne måten øker vi kompetansen og skaper større verdier i hele regionen, samtidig som vi inkluderer flere i arbeidslivet og forebygger utenforskap.

*Trøndelagsmodellen – skreddersydd veg til sikker jobb* er NAV Trøndelag og Trøndelag fylkeskommune sin felles nye strategi for å redusere utenforskapet blant unge i Trøndelag. Sammen med arbeidsgivere som trenger fagarbeidere skal partnerskapet sikre rekruttering til bransjer med behov for arbeidskraft. **Fylkestinget ber fylkesdirektøren orientere hovedutvalg for utdanning om modellen og videre hvordan denne følges opp.**

Hovedregelen for vår yrkesfaglige opplæring, er at den i størst mulig grad skjer i form av ordinære tilbud ved våre videregående skoler. Fylkestinget forventer likevel at samarbeidet om opplæring i bedrift styrkes. Elevene bør i enda større grad gjennomføre deler av opplæringen i programfag ute i bedrift i samarbeid med arbeidslivet. **Fylkestinget ber fylkesdirektøren evaluere piloten med Bedriftsnært yrkesfag (BYF), etter tilbakemelding om bl.a. ekstra kostnader til transport. Tilbudet må gjøres bedre kjent for næringslivet. Orientering om arbeidet gis hovedutvalget i forbindelse med sak om justering av tilbudsstruktur.**

### Den desentraliserte skolestrukturen skal bestå

Trøndelag er sammenslått og sammensatt, med små og store lokalmiljø. Det er ofte sammenheng mellom hvor ungdom går på skole og hvor de etablerer seg etter endt utdanning. Det er derfor viktig at våre elever har muligheten til å gå på skole nært heimplassen, familie og lokalmiljø. Det er et politisk ansvar at alle elever får mulighet til å beholde tilknytning til egen kommune og region.

Den videregående skolen har vært, og skal fortsatt være vår høyeste prioritet. Vi har skjermet våre skoler for kutt gjennom å styrke sektoren med 50 millioner kroner de siste fire årene, og dette har vært viktig for å opprettholde den desentraliserte skolestrukturen.

Fylkestinget ser de økonomiske utfordringene det skaper med den ujevne utviklingen i elevtall med en vekst i Trondheim og nedgang i resten av fylket. Fylkestinget har vedtatt at skolestrukturen skal bestå og at nærskoleprinsippet skal videreføres som inntaksmodell i Trøndelag. Nærskoleprinsippet er ikke bare en måte å ta inn elever på, det er også en måte å sikre den desentraliserte skole- og tilbudsstrukturen på. **Fylkestinget vil derfor videreføre nærskoleprinsippet som inntaksmodell.**

Det er viktig at det hele tiden jobbes for å gjøre de videregående skolenes tilbud kjent og for at de skal være attraktive arbeidsplasser og skolesteder. For skoler med elevtallsnedgang og skoler som opplever ujevn innsøking til sine tilbud, er det spesielt viktig med tiltak. **Fylkestinget ber fylkesdirektøren se på tiltak for å styrke innsøkingen til utsatte skoler og tilbud i Trøndelag. Dette gjelder spesielt i distriktet i Trøndelag.**

### Utdanningsområdet styrkes med 80 mill. i perioden

For å møte de økonomiske utfordringene som følge av stor vekst i Trondheim og elevtallsnedgang utenfor Trondheim, vil fylkestinget styrke ramma med totalt 80 millioner kroner i neste økonomiplanperiode. **Fylkestinget går imot fylkesdirektørens forslag om å sette i gang en utredning der de analyserer både tilbuds-og skolestruktur i neste økonomiplanperiode og ber om at dette ikke gjennomføres.**

Av den økte ramme på 20 millioner kroner i 2022, vil 16,7 gå til å styrke skolene gjennom ressursfordelingsmodellen. Det skal legges stor vekt på å bevare distriktsprofilen i Trøndelag. **Fylkestinget ber om at justeringene tas inn i ny sak om ressursfordelingsmodellen som legges fram mars 2022.**

### Høyere yrkesfaglig utdanning

En balansert utvikling i hele fylket er et overordnet mål. Utdanningstilbudet i de forskjellige regionene i fylket må styrkes, og fylkestinget forventer et økt samarbeid mellom høyere yrkesfaglig utdanning og universitetene. Satsingen på yrkesfag har ført til et økt behov for å opprette flere studieplasser i høyere yrkesfaglig utdanning. Dette krever både flere studieplasser og flere studietilbud, men også bedre romkapasitet. **Fylkestinget ber derfor om at det legges fra egen sak om mer romkapasitet i forbindelse med skolebruksplan 2 våren 2022.**

### Ny skolebruksplan

Arbeidet med utviklingen av ny skolebruksplan med tilbudsprinsipper skal sammen med arbeidslivets og samfunnets behov være med å legge grunnlaget for hvilke studietilbud som skal tilbys ved den enkelte skole i framtiden. Det er viktig å ha en struktur der elevene i størst mulig grad finner sitt tilbud ved skoler i regionen der de bor. Det er derfor viktig at skolene videreutvikler samarbeidet med privat næringsliv om hvilke studietilbud som skal tilbys på den enkelte skole slik at både arbeidslivets kompetansebehov og elevenes interesser ivaretas. **Fylkestinget ber om at i det videre arbeidet med tilbudsstruktur gjøres en utredning for å kunne starte opp det nye vg2 tilbudet byggmontasje og stillasbygger. Det er ønskelig at dette kommer i gang så fort som mulig og at det gis som tilbud i den sørlige delen av Trøndelag.**

### Landslinje for flyfag

Arbeidet med etablering av flyfag er godt i gang. I forslag til nytt statsbudsjett er det foreslått at tilbudet skal opprettes som landslinje. Denne finansieringen er helt nødvendig for å kunne starte opp tilbudet. I tillegg jobbes det med avtaler for å få tilgang på verktøy, fly og helikopter. Fylkeskommunen har nå i samarbeid med luftforsvaret fått tilgang på ett av de nødvendige flyene, som må settes i stand slik at det kan godkjennes for undervisning. Prisen på dette er satt til 1,8 mill kr. **Fylkestinget ser at satsningen på å etablere flyfag i Trøndelag som eget videregående utdanningstilbud er viktig og vil derfor sette av 1,8 millioner av de totalt ekstra tildelte midlene i utdanning på 20 mill. kr i 2022**.

### Veiledning for nyutdannede nytilsatte lærere

I 2018 ble partene i arbeidslivet enig om nye prinsipper for veiledning av nyutdannede lærere. Et av punktene her sier at

*Veiledningen gjennomføres og prioriteres på en systematisk måte de to første yrkesårene*

* *gjennom avsatt tid til planlegging og gjennomføring hos både veiledere og nyutdannede*
* *etter en strukturert og målrettet plan*
* *med en hyppighet og et omfang som bidrar til læring og utvikling*
* *både individuelt og i grupper*

For å styrke veiledningsordningen i våre videregående skoler, bevilger fylkestinget 1,5 millioner kroner til formålet. **Fylkestinget ber fylkesdirektøren om å gå i dialog med partene om hvordan veiledning av nyutdannede lærere kan gjennomføres på en systematisk måte i tråd med prinsippene. Hovedutvalg for utdanning holdes orientert om arbeidet og ber om at det legges fram en egen sak som synliggjør plan for gjennomføring av veiledning i løpet av våren 2022.**

## **Veg**

Fylkestinget er fortsatt bekymret over det store etterslepet på våre fylkesveger. Med de klimaforhold som vi vil møte i framtida blir utfordringene større, særlig på våre grusveger. Flertallspartiene setter av kr. 7,5 mill i 2022 og kr. 10 mill hvert år i resten av planperioden til en ny budsjettpost under Fornying 1.0 i Handlingsprogram for Veg. Midlene skal gå til opprusting av våre mest utsatte grusveger for mest mulig å unngå uforutsette hendelser. Flertallspartiene vil komme tilbake til en opptrappingsplan for denne budsjettposten

### Trafikksikkerhet

10.3.6 (s. 88) Trafikksikkerhet, tillegg på avsnitt 3:

Her er det viktig å ha økt fokus på skoleveger rundt fartsgrenser, hjertesoner på skoler, siktrydding og planering på uoversiktlige skolevegstrekninger, i tillegg til gang- og sykkelveger.

Det settes av 2,5 mill til trafikksikkerhetstiltak for å forsterke den positive utviklingen med færre drepte og hardt skadde i trafikken i Trøndelag.

For 2022 skal kr. 750 000,- gå til styrking av FTU sitt handlingsprogram og postene forskning samt sekker til skolestartere.

1,75 mill går til styrking av investeringsmidler til trafikksikkerhet.

### Planlegging Orkdalspakken

Oppgraderinga av flere av våre viktige godsveglenker er nå i sluttfasen. Dette gjelder Fosenpakken, FV 714 Laksevegen og FV 17/720. Samtidig pågår planlegging og prosess for FV 30 Støren – Røros og Lakseveg Nord (Gartland – Flerengstrand). Fylkestinget ber om at fylkesdirektøren kommer i gang med planlegginga av Orkdalspakken så snart som mulig i 2022.

### Oppgradering av Hitratunnellen

Trøndelag fylkeskommune ser det som svært viktig å oppgradere de seks av våre tunneler som omfattes av Tunnelsikkerhetsforskriften ( TSF ). Det er betydelige synergieffekter på en rekke områder av å ta Frøyatunnelen og Hitratunnelen i samme entreprise. Den økonomiske gevinsten anslås til å kunne ligge opp mot 100 mill NKr. Flertallspartiene legger derfor utbedring av Hitratunnelen i økonomiplanen - både de statlig pålagte TSF - tiltakene som skal betales av staten og de rene fornyings - og oppgraderingstiltakene som er fylkeskommunens ansvar.

Flertallspartiene ser det som tvingende nødvendig å arbeide opp mot Storting og regjering med sikte på en endring i måten staten løser sine finansielle forpliktelser mht Tunnelsikkerhetsforskriften på. Med det nivå som er etablert på de statlige årlige bidragene til TRFK vil det ta godt over 20 år før fylkeskommunens planlagte lånefinansierte TSF - tiltak fullt ut er kompensert. Det eksisterer ingen statlig garanti verken for fullfinansiering av statlige pålagte forskriftstiltak - heller ikke for statlig dekning av fylkeskommunens kapitalkostnad. Lånekostnaden i seg selv representerer en betydelig belastning for driftsøkonomien i TRFK. I sum representerer dette betydelig risiko i mange år framover for TRFK.

Stortinget har vedtatt og Samferdselsdepartementet har skriftliggjort via svar på spørsmål at tiltakene som Fylkeskommunen må gjennomføre etter TSF - forskriften skal fullfinansieres.

Så lenge statens bidrag skjer gjennom årlige bevilgninger som fastsettes i hvert enkelt statsbudsjett er det en betydelig risiko knyttet til et slikt løfte.

Flertallspartiene vil arbeide mot regjering og Storting med sikte på å få etablert flerårige garantiavtaler med Staten om fylkeskommunal forskuttering av TSF - tiltakene og med statlig fullfinansiering som innbefatter full kompensasjon for kapitalutgifter / rentekompensasjon i tillegg til rene entreprisekostnader.

## **Næring**

Fylkestinget vedtar en årlig økning på 2 millioner til regionale utviklingsmidler og oppfølging av regional strategi for verdiskaping. Midlene disponeres av hovedutvalget i behandlingen av budsjett for regionale utviklingsmidler.

Overskrift 6.3.2 (s.48):
Trøndelag svarer på klima- og miljøutfordringene.

2.avsnitt, nest siste setning:
Også her vil hensynet til klima og miljø komme frem tydeligere enn før.

Nytt avsnitt 4:
Den globale naturmangfoldskrisa utfordrer også Trøndelag. Dette krever økt fokus på bevaring av biologisk mangfold i all arealplanlegging, på sjø og land. Nye arealinngrep må gjøres på en bærekraftig måte som ivaretar naturmangfoldet.

### Skape jobber og kutte utslipp

I Frostaerklæringen og Hurdalsplattformen er det tydelige politiske føringer på at målet fremover er å kutte utslipp og skape jobber. Regjeringen ønsker en betydelig grønn vekst og vil ha norsk eksport fra fastlandet opp med 50%. Her må Trøndelag ta en rolle.

I Trøndelag jobbes det godt gjennom virkemiddelapparatet med akselerator- og inkubasjonsprogrammer for å få frem nye spennende ideer til selskaper innen flere næringer. Gjennom verdiskapingsstrategien, men gjennom nasjonale føringer blir det viktig at det i enda større grad fokuseres på grønn vekst og på ideer som bidrar til å skape eksportrettede virksomheter som kutter utslipp.

Fylkesdirektøren bes legge frem en sak for hovedutvalg næring i løpet av første halvår 2022 som peker på konkrete forslag til hvordan Trøndelag fylkeskommune kan ta en enda større og mer aktiv rolle i dette arbeidet. I saken skal det også sees på hvordan kapitalmiljøet i Trøndelag er rigget for dette, og hvordan Trøndelag fylkeskommune skal bidra.

Veikart for grønn verdiskaping i Trøndelag
Utslippene fra de ulike sektorene i Trøndelag er på ca. 3 millioner tonn CO2 i 2019. Industri, olje og gass- sektoren har samlet ca. 28% av alle utslippene. Mat- og industrisektoren i jordbruket står for ca. 54% av utslippene i løpet av ett år i Trøndelag. Det er disse arbeidsplassene det nå må tilrettelegges for slik at vi ikke opplever at kutt gjennom opphør og avvikling av produksjon blir resultatet. Om snart 8 år skal utslippskuttene være på 50-55 prosent av 1990-nivå.

I regional strategi for verdiskaping følges dette opp. Strategien skal bidra til økt bærekraftig verdiskaping og internasjonal konkuranseevne. Den har fire spissede satsinger; bioøkonomi, opplevelser, teknologi og offentlig sektor. Fylkestinget mener at arbeidet med implementering av denne strategien må prioriteres sterkt.

I tillegg til arbeidet med denne strategien ønsker Fylkestinget at fylkeskommunen skal ta en aktiv rolle sammen med de store industriene i Trøndelag i arbeidet med å nå de ambisiøse klimamålene som er satt frem mot 2030. Perspektivet i dette arbeidet må være å kutte utslipp, men at det i tillegg skal bidra til ny grønn verdiskaping. Dette arbeidet må også sees i sammenheng med allerede etablerte strukturer og prosjekter som er i gang i industrien i Trøndelag bla prosjektet CCS Midt-Norge.

Fylkeskommunen vil gjennom et slik arbeid få større innsikt og forhåpentligvis mer tydelige bestillinger til både kommune, fylke og stat på hva som kreves av virkemidler og regulatoriske endringer for å nå målene.

Fylkestinget ber derfor fylkesdirektøren komme tilbake til hovedutvalg for næring og fylkesutvalget med en sak i løpet av første halvår 2022 som viser hvordan et slik arbeid kan gjennomføres og spesielt vurdere:

* en trøndersk utredning som beskriver hvordan industrien skal omstille seg frem mot 2030 og hva som skal til for at næringslivet skal øke eksporten fra fylket.
* en industrikonferanse der ulike bedrifter legger fram sine visjoner, mål, utfordringer og satsingsområder.
* et trøndersk veikart for verdiskaping og utslippskutt i industrien.

### Landbruk og mat

Trøndelag står for 23 % av nasjonal jordbruksproduksjon, og eksporterer betydelige mengder matvarer til andre deler av landet. Landbruket sikrer oss bosetting og bruk av hele Trøndelag. Det er viktig at landbruket gis gode rammebetingelser fremover noe Hurdalserklæringen gir signaler om. Samtidig knyttes det stor bekymring til strukturutviklingen i landbruket. Mange små og mellomstore bruk har forsvunnet, og hastigheten i bruksnedleggelse er alvorlig. Fylkestinget er opptatt av at landbruket omstiller seg og at ombyggingen av fjøs, fra bås til løsdrift, i Trøndelag nås innen fristen.

Trøndelag Fylke og Trondheim kommune har arbeidet over år for å få European Region of Gastronomy (ERG) til Trøndelag, og i 2022 er året vårt. Fylkestinget er opptatt av at denne storsatsingen kommer hele fylket til gode. Gjennom denne satsingen neste år er det å håpe at vi alle får gode matopplevelser og at reiselivet i hele Trøndelag høster av denne storsatsingen. Mange organisasjoner og regioner er i godt arbeid med prosjekter med bakgrunn i ERG. Fylkestinget er opptatt av at arbeidet som legges ned i 2022 også skal gi resultater og effekter ut over markeringsåret. Det er derfor viktig at det jobbes systematisk og strategisk med å videreforedle og dyrke gode ideer og arenaer for samarbeid som oppstår gjennom året.

Havbruksnæringa, den blå åkeren, med tilhørende servicenæringer gir Trøndelag sterkt vekst. Fylkestinget er opptatt av hvordan havbruksnæringen kan bidra til et løft for hele Trøndelag og den industrien vi har i regionen. Kompetanse og forskning knyttet til bedre utnyttelse av både sjøareal og bærekraftig produksjon er viktig.

Skognæringa i Trøndelag er unik. Vi har råstoffet, industrien og markedet i tillegg til fremragende utdannings og FoU-miljø. Fylkestinget er opptatt av skognæringa i et industrielt perspektiv, men også som en viktig del av klimaløsningen. Fylkestinget ber fylkesdirektøren i arbeidet med klimabudsjettet synliggjøre skogens rolle tydeligere som en del av løsningen og hvilke muligheter/tiltak som kan iverksettes i skognæringen for å gjøre Trøndelag klimanøytral i 2030.

## **Transport**

### Innledning

Kollektivtilbudet i Trøndelag har blitt hardt rammet av pandemien, og framskrivingene av passasjertall tilsier at det vil kunne ta lang tid å komme tilbake dit vi var. Det vil føre til at Frostaerklæringens målsettinger om å knytte hele fylket tettere sammen vil ta lengre tid å realisere. Samtlige fylker og kollektivselskap melder om tilsvarende situasjon som i Trøndelag.

Fylkestinget mener det er viktig å opprettholde nivået på kollektivtilbudet under pandemien, men vi er avhengig av statlige kompensasjonsordninger for å få dette til. Fylkestinget erkjenner at det vil bli krevende å opprettholde dagens kollektivtilbud etter pandemien, men mener det er viktig at vi nå evner å beholde dagens nivå frem til de største effektene av pandemien er borte før eventuelle tiltak iverksettes. Fylkestinget ber Hovedutvalg for transport om å følge utviklingen tett og å få fremlagt sak ved behov for ny kompensasjon. Fylkestinget vil også understreke at staten, som likeverdig part i Byvekstavtalen, må ta ansvar for den ekstraordinære situasjonen vi er i og sikre at kollektivtilbudet fortsatt vil bidra til at nullvekstmålet nås.

I Trøndelag har vi ambisjoner for transporttilbudet utover å tilby gode tjenester for vanlige folk. Gjennom nye ferjesatsinger, reduksjon av fergeprisene og arbeid med utslippsfrie ferger og hurtigbåter, ser vi at vi vil oppnå resultater i nærings- og klimapolitikken. Fylkestinget mener dette er en god måte å utvikle Trøndelag på også fremover.

Videre er det viktig at AtB har god dialog med kommuner og lokalsamfunn for å finne gode løsninger innenfor de vedtatte rammene. Fylkestinget ønsker at kommunene skal ha mulighet til å påvirke og tilpasse tilbud også når en ny normal for kollektivtrafikken etableres.

### Styrket kapasitet for Ytterøysambandet og Øyrekka

Kapasiteten på fergen til Ytterøy er for lav. Ytterøy Kylling skal snart ta en avgjørelse på om de skal bli værende på øya eller flytte produksjonen til fastlandet. Kapasiteten på fergen er viktig for hvilken løsning de velger. Det er avgjørende at man i størst mulig grad søker å avklare og samordne transport slik at kapasiteten kan planlegges og utnyttes mest mulig effektivt. Fylkestinget registrerer at AtB og FNS er i dialog om dette. Fylkestinget ønsker å gi et signal til Ytterøy-samfunnet og til Ytterøy Kylling som synliggjør viljen til å bidra til å bygge opp om den aktiviteten og bosettingen som finnes der og som er helt avhengig av forbindelsen til fastlandet. Det settes av en ramme på 3 millioner for kjøp av tilleggskapasitet på ferjesambandet Levanger – Hokstad.

Jamfør sak 100/21 vedtar Fylkestinget å forsterke kapasitet for tjenestetilbudet i Øyrekka slik at ny og større ferge kan operere fra Sommer 2022 med 2,0 millioner. Fylkestinget ber om at helårseffekt i 2023 innarbeides i økonomiplan 2023-2026.

Satsingene på begge strekningene muliggjøres som følge av økte statlige overføringer.

### Ladeinfrastruktur

Fylkestinget setter av 2 millioner i 2022 til arbeidet med å nå ambisjonene i strategi for ladeinfrastruktur. Målet om 50 km avstand mellom ladestasjoner i Trøndelag ligger fast, og det bør stilles krav om at kjente digitale betalingsløsninger er tilgjengelig for de som bruker tilbudet.

### Mer mobilitet i lokalsamfunnet

Kunnskapsgrunnlag fra bl.a. prosjektet «Innherredsbyen» og forsøk med el-sparkesykler i Namsos med gode erfaringer gir et godt utgangspunkt for å utvikle mer mobilitet innad i lokalsamfunn over hele Trøndelag. *En pilot med autonomt busstilbud på Levanger mellom jernbanestasjonen, ferjekai og sykehuset kan bidra til lavere personbiltrafikk på ferja mellom Hokstad og Levanger. Fylkestinget imøteser fylkesdirektørens vurdering av nytte, kostnad og evt. synergieffekt mellom autonomiprosjekter på ferje og buss, jfr. vedtak i utfordringsdokument 2021.* Både mikromobilitetstjenester og autonome kollektivløsninger har sin plass i et slikt tilbud. Fylkestinget ber om at fylkesdirektøren går i dialog med relevante partnere med mål om å finne gode modeller for å tilby økt mobilitet i lokalsamfunnene der det er mulig. Kommunene er selv viktige aktører som bør utfordres på å være med på å bidra i forsøksordninger.

### Beredskapssamband Hitra-Aure

Fylkestinget viser til vedtak i FT sak 94/21 Frøya-tunnelen – investeringsbeslutning, tiltak etter tunnelsikkerhetsforskriften:

*5.  Fylkestinget gir fylkesdirektøren i oppdrag å gå videre i arbeidet med å utrede løsningen for beredskapssambandet mellom Hitra og Aure og ta kontakt med MINOFAS og Møre og Romsdal fylkeskommune for å avklare deres posisjon i sambandet.*

*6. Fylkestinget ber fylkesdirektøren søke samarbeid med innovasjons miljøene i Trøndelag for å løse utfordringene et beredskapssamband har til plutselige endringer i kapasitetsbehov, slik at det kan håndteres med færre ressurser i løpet av noen år.*

Fylkestinget ser positivt på arbeidet som gjøres for å realisere fergeforbindelsen mellom Hitra og Aure og vil komme tilbake til saken i forbindelse med årsoppgjør for 2021.

Forbindelsen vil forstørre bo- og arbeidsmarkedsområdet og på den måten, styrke viktige næringer langs kysten. Norges framtid er verdiskaping som knytter seg til bærekraftig bruk og utnyttelse av havets areal og ressurser. Her har kysten av Nordmøre og Trøndelag allerede en solid posisjon, med mange muligheter til å være verdensledende.

Forbindelsen mellom øyene og fastlandet er sårbar ved oppgradering eller stengning av tunell. Et fergesamband vil styrke beredskapen, selv om planlagt kapasitet ikke vil være tilstrekkelig i en slik situasjon. Nye og innovative løsninger kan bidra til verdifull fleksibilitet for kapasitet på sambandet. I framtiden kan dette ha stor overføringsverdi til flere samband.

Fylkestinget ser videre positivt på arbeidet som er gjort for å få godkjent nytt konsept for flytende kai med integrert løsning for lading. Beregninger fra Kristiansund Nordmøre havn tyder på at løsningen kan være kostnadseffektiv sammenlignet med tradisjonell fergekai.

Fylkestinget registrerer også den positive viljen fra Hitra kommune til medfinansiering av prosjektet og vedtak gjort i Hitra Kommune 25.11.2021.

Før sambandet skal etableres, er det viktig at staten går bort fra kravet om to års drift før sambandet kan inkluderes i inntektssystemet.

Fylkestinget ber fylkesdirektøren om å ta saken opp med Kommunal- og moderniseringsdepartementet, jfr. brev fra Samferdselsdepartementet 12/10-21.

# **Kultur, idrett og folkehelse:**

### Innledning

Kulturlivet i Trøndelag er fortsatt sterkt berørt av konsekvensene av Covid 19-pandemien. Trøndelag Fylkeskommune har hele veien vært opptatt av å være en forutsigbar tilskuddsgiver og Fylkestinget har derfor styrket tilskuddet til arrangement i 2021. Arrangementsstøtte er et viktig virkemiddel for å bygge opp under det mangfoldige kulturlivet vi har i hele Trøndelag, og særlig viktig er det nå å bidra til at arrangører kommer i gang igjen etter to år med “unntakstilstand”.  Trøndelag fylkeskommune skal bidra til at våre innbyggere i hele fylket skal kunne oppleve kunst og kultur nært der de bor.

Fylkestinget styrker søkbare kulturtilskudd med 1,8 mill. kr i 2022 ut over fylkesdirektørens forslag til budsjett.

Fylkesmusikerne i Trøndelag har en viktig rolle i å utvikle musikklivet i hele fylket og å gi innbyggere i alle aldersgrupper tilgang på profesjonell musikk og kunst- og kulturopplevelser blant annet gjennom festivalen Vrimmel. Fylkestinget ønsker å styrke posten Musikkutvikling, herunder fylkesmusikerordningen, med 0,2 mill kr ut over fylkesdirektørens forslag, slik at budsjettposten blir på totalt 3,2 mill kr i 2022.

Fylkestinget er fortsatt bekymret for de økonomiske konsekvensene av Covid-19-pandemien har for frivilligheten og dens verdiskapning i samfunnet, jf. interpellasjon i fylkestinget. Fylkestinget imøteser derfor resultater av arbeidet med kartlegging av konsekvensene av koronapandemien særlig for frivilligheten, jf interpellasjon i fylkestinget 14.10.20.

### Program for folkehelsearbeid

Program for folkehelsearbeid blir formelt avsluttet i 2023. Fylkestinget ber om at det legges fram en sak for fylkestinget i løpet av 2023 med forslag til hvordan samarbeidet og samhandlingen med aktuelle aktører skal videreføres etter 2023, med utgangspunkt i de erfaringene vi har høstet i programmet.

Gjennom avtalen som TRFK har inngått med Kirkens SOS, LEVE og ROS bidrar fylkeskommune til å styrke arbeidet på viktige områder som berører psykisk helse hos ungdom.

I lys av medieoppslag omkring utbredelse av spiseforstyrrelser blant idrettsungdom, må avtalen gjøres godt kjent i idrettsmiljøene og i våre skoler.

### Handlingsplan for barn og unge

Handlingsplan for barn og unge må ha et spesielt fokus på de gruppene som ofte faller utenfor og ikke har mulighet til å delta på fritids- og kulturaktiviteter. I arbeidet med handlingsplanen skal det gjøres et arbeid for hvordan vi styrer virkemiddelbruken for å inkludere flere.

### Utstyrsbua

Trøndelag FK har gjennom flere år hatt en satsing på “Utstyrsbua”. Erfaringen med disse utstyrsbuene er gode, og de har gitt flere muligheter til å ta del i fritidsaktiviteter gjennom å kunne låne utstyr. Dette er viktig særlig med tanke på å hindre utenforskap. Ved evalueringen - og gjennomgangen av tilskuddsordningene innenfor kulturområdet, må disse utstyrsbuene ivaretas slik at det fortsatt er mulig for dem å ta del i tilskuddsordningene.

### Stiklestad nasjonale kultursenter (SNK)

Utvidelse av eiersitsen til SNK AS sluttføres i 2022. Alle sider av saken belyses godt slik at både eksisterende eiere og nye eiere får sine interesser ivaretatt.

## Organisering og finansiering av koordinatorstillingene i vannområdene i Trøndelag vannregion

I arbeidet med å koordinere og iverksette tiltakene for nå miljømålene i Regional plan for vannforvaltning i Trøndelag region har vannområde koordinatorene i svært viktig rolle. I innspillene til Regional vannforvaltningsplan for Trøndelag 2022-2027 beskriver mange kommuner at det er krevende både å rekruttere og skaffe økonomisk grunnlag for nødvendige stillingsstørrelser som kan gi forutsigbarhet og kontinuitet i arbeidet.

Fylkestinget ber fylkesdirektøren legge fram sak til fylkestinget før budsjett/økonomibehandlingen 2023 om hvordan Trøndelag vannregion sammen med kommunene kan organisere arbeidet gjennom samarbeid og koordinering av oppgaver som kan bidra til flere hele stillinger og forutsigbarhet for ansatte. Saken må beskrive hva som anses for tilstrekkelig økonomisk ramme for den samlende koordinatorvirksomheten og utfordre staten og kommunene på deres andeler av det.

## Tallbudsjett og finansiering

|  |  |  |  |  |  |
| --- | --- | --- | --- | --- | --- |
| Driftsendringerpå tjenesteområde: | **2022** | **2023** | **2024** | **2025** | Kommentarer |
| Utdanning | + 20 | + 20 | + 20 | + 20 | Styrking av rammen til videregående opplæring. Fordeling er spesifisert i dokumentet |
| Veg | + 10+ 7,5+ 2,5 | + 10+ 10 | + 10+ 10 | + 10+ 10 | Økt ramme Fornyingspakke/ Grusvegpakke 7,5millTrafikksikkerhet 2,5mill (2022) |
| Transport | + 7+ 3+ 2+ 2 | + 7+ 3+ 4 | + 7+ 3+ 4 | + 7+ 3+ 4 | Økt rammeYtterøyØyrekkaLadeinfrastruktur |
| Kultur | + 2 | + 2 | + 2 | + 2 | Økt ramme til kulturtilskudd, Styrking av posten «musikkutvikling» |
| Næring | + 2 | + 2 | + 2 | + 2 | Økt ramme regionale utviklingsmidler |
| **Sum**  | **+ 41** | **+ 41** | **+ 41** | **+ 41** |  |
| Finansiering  | **2022** | **2023** | **2024** | **2025** | Kommentarer |
| Disponering av midler i tilleggsprop | -47 | -47 | -47 | -47 |  |
| Økte renter fra inv. |  | +3,7 | +10,7 | +13,3 |  |
| Økning/red avdrag (bruk av meravdraget) | + 6 | +2,3 | - 4,7 | - 7,3 |  |
| **Sum** | **0** | **0** | **0** | **0** |  |

|  |  |  |  |  |  |
| --- | --- | --- | --- | --- | --- |
| Endringer på investeringsbudsjett | **2022** | **2023** | **2024** | **2025** | Kommentarer |
| Mære vgs - amfi |  | + 5 | + 17 |  | Igangsetting av prosjektet i 2023 med fullføring i 2024 |
| Hitratunnelen - TSF |  | + 300 | +137,5 |  | Forskuttering av midler fra staten. (med rentekomp) |
| Hitratunnelen - fornying |  | + 87,5 | +100 |  | Tilleggskostnadene som må gjøres samtidig som TSF |
| **Sum** |  | **392,5** | **254,5** |  |  |
| Finansiering |  |  |  |  |  |
| Låneopptak |  | 321,8 | 208,5 |  |  |
| MVA-komp. |  |  70,7 |  46,0 |  |  |
| **Sum finansiering** |  | **392,5** | **254,5** |  |  |

¨